INTUCH เล็งเปิด “ยุทธศาสตร์” ลุยธุรกิจต้นปี 65 จับตาแผน “ซินเนอร์ยี่” กลุ่ม GULF
INTUCH เตรียมเปิดแผนลงทุนปี 65 ช่วง ก.พ. นี้ เป็นที่น่าจับตาถึงแผนการซินเนอร์ยี่ร่วมกับกลุ่ม GULF หลังเข้ามาเป็นผู้ถือหุ้นใหญ่
INTUCH เตรียมเปิดแผนลงทุนปี 65 ช่วง ก.พ. นี้ เป็นที่น่าจับตาถึงแผนการซินเนอร์ยี่ร่วมกับกลุ่ม GULF หลังเข้ามาเป็นผู้ถือหุ้นใหญ่
9 พ.ย. 2564

นางสาวทมยันตี คงพูลศิลป์ ผู้ช่วยกรรมการผู้อำนวยการอาวุโส สาวนงานบริหารการลงทุน และการลงทุนสัมพันธ์ บริษัท อินทัช โฮลดิ้งส์ จำกัด (มหาชน) หรือ INTUCH เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย ในวันที่ 8 พ.ย.64 ว่า ผลการดำเนินงานของบริษัทในช่วงไตรมาส 3/64 มีกำไรสุทธิจำนวน 2,662 ล้านบาท เพิ่มขึ้นเล็กน้อยจากปีก่อน แต่ลดลลงร้อยละ 5 เมื่อเทียบกับไตรมาสก่อนหน้า ส่วนใหญ่เป็นผลจากการลดลงของสวนแบ่งผลกำไรจากธุรกิจโทรคมนาคมไร้สายภายในประเทศ เนื่องจากมีผลขาดทุนจากอัตราแลกเปลี่ยนเพิ่มมากขึ้น รวมถึงมีค่าเสื่อมราคาและค่าตัดจําหน่ายเพิ่มขึ้นจากการรับมอบใบอนุญาตคลื่นความถี่ 700 เมกะเฮิรตซ์ และ 26 กิกะเฮิรตซ์ ในช่วง 9 เดือนแรกของปี 2564
ทั้งนี้ INTUCH มีกําไรสุทธิงวด 9 เดือนแรกของปี 2564 ที่ 8,136 ล้านบาท ลดลงร้อยละ 3 จากช่วง 9 เดือนแรกของปี 2563 เนื่องจากส่วนแบ่งกําไรจากเอไอเอสและไทยคมลดลง โดยส่วนแบ่งกําไรจากเอเอสลดลงร้อยละ 1 เนื่องจากมีการบันทึกขาดทุนจากอัตราแลกเปลี่ยนเพิ่มขึ้น อันเป็นผลจากการแข็งค่าของเงินดอลล่าร์สหรัฐฯ เมื่อเทียบกับเงินบาทเป็นหลัก นอกจากนี้ เอไอเอสยังคงได้รับผลกระทบจากการชะลอตัวทางเศรษฐกิจและการใช้จ่ายอย่างระมัดระวังของผู้บริโภค อันเนื่องจากการระบาดของโรคโควิด 19 ที่ยืดเยื้อ
อย่างไรก็ตาม เอไอเอสยังคงเน้นการลงทุนในโครงข่ายเพื่อพัฒนาคุณภาพการให้บริการให้ดีขึ้น โดยมีการใช้งบลงทุนในช่วงครึ่งแรกของปี 2564 ที่ประมาณ 18,000 ล้านบาท เพื่อสร้างความเป็นผู้นำในการให้บริการ 5G โดยมีลูกค้าในปัจจุบันที่ประมาณ 1.5 ล้านราย
ขณะที่ไทยคมมีส่วนแบ่งผลกำไรลดลงร้อยละ 72 เหตุผลหลักเนื่องจากการรับรู้รายการพิเศษจากเงินชดเชยในไตรมาสที่ 2/2563 ซึ่งหากไม่รวมรายการดังกล่าว สวนแบ่งผลกําไรปกติยังคงปรับลดลงเนื่องจากลูกค้าบางรายได้ลดการใช้งานดาวเทียม ทั้งดาวเทียมแบบทั่วไปและดาวเทียม บรอดแบนด์ รวมทั้งการรับรู้ส่วนแบ่งขาดทุนจากแอลทีซีเพิ่มขึ้นด้วย
อย่างไรก็ตาม ในส่วนของแผนการลงทุนในปี 2565 ขณะนี้บริษัทอยู่ในช่วงพิจารณาทำแผน ซึ่งคาดว่าจะแล้วเสร็จและเปิดเผยได้ในช่วงเดือนกุมภาพันธ์ 2565 ซึ่งอาจจะได้เห็นการลงทุนในธุรกิจใหม่ ร่วมถึงในการทำงานร่วมกันกับผู้ถือหุ้นใหม่อย่าง บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ก็ยังอยู่ระหว่างการพิจารณาเช่นกัน